## Farg’ona shahar hokimining

## 2016 yil 2 iyun kungi

## № 674 qarori

**Dafn etish joylarini saqlash qoidalarini**

**tasdiqlash to'g’risida.**

      «Dafn etish va dafn ishi to'g’risida»gi (O'zbekiston Respublikasi qonun hujjatlari to'plami, 2010 y., 52-son, 508-modda) va «Mahalliy Davlat hokimiyati to'g’risida»gi (O'zbekiston Respublikasi Oliy Kengashining Axborotnomasi, 1993 y, 9-son, 320-modda) qonunlariga asosan hamda O'zbekiston Respublikasi Vazirlar Mahkamasining 2011 yil 4 apreldagi 101-sonli «Dafn etish va dafn ishi to'g’risida»gi O'zbekiston Respublikasi qonunini amalga oshirish chora-tadbirlari haqida»gi qarori (O'zbekiston Respublikasi qonun hujjatlari to'plami, 2011 y., 14-son, 138-modda) ijrosini ta'minlash hamda shahar tasarrufidagi dafn etish joylarini saqlash va obodonlashtirish maqsadida va O'zbekiston Respublikasining “Mahalliy Davlat hokimiyati to'g’risida”gi qonunining 6, 25-moddalariga asosan,

**QA R O R  Q I L A M A N :**

1.         Farg’ona viloyati hokimining 2015 yil 19 martdagi «Mahalliy Davlat hokimiyati organlarining havolaki normalarini amalga oshirishga qaratilgan normativ-huquqiy va boshqa hujjatlarni ishlab chiqish rejalarini tasdiqlash to'g’risida»gi 82-sonli hamda 2016 yil 6 maydagi “Viloyatdagi qabristonlarda dafn etish xizmatlarini ko'rsatish bo'yicha tariflar miqdorini tasdiqlash to'qrisida”gi 2016 yil 6 maydagi 155-sonli qarorlari rahbarlik va ijro uchun qabul qilinsin.

2.         Shahardagi dafn etish joylarini saqlash qoidalari 1-ilovaga muvofiq tasdiqlansin.

3.  Fuqarolarning o'zini o'zi boshqarish organlari bilan hamkorlikda shahardagi  qabristonlarni zarur darajada saqlash va obodonlashtirish ishlari hamda umumxalq hashari, xotirlash kunlari va boshqa tadbirlar tashkil etib borilsin.

4. Shahar Obodonlashtirish boshqarmasi (A.Ikromov) va qabristonlar ma'muriyatlari:

- xizmatlar uchun qat'iyan belgilangan tariflar bo'yicha hisob-kitob qilgan holda fuqarolarning qabristonda ko'rsatiladigan xizmatlarga doir buyurtmalarini o'z vaqtida va sifatli bajarsinlar;

- shahardagi qabristonlar hududida «Dafn etish joylarini saqlash qoidalari to'g’risida»gi O'zbekiston Respublikasi qonuni, mazkur qaror hamda boshqa normativ-huquqiy hujjatlar talablariga qat'iy rioya etilishini ta'minlasinlar va amalga oshirilgan ishlar yuzasidan har chorakda shahar hokimligiga axborot taqdim etib borsinlar.

5. Shahar bosh Arxitektori (B.Tursunov), shahar Davlat sanitariya-epidemiologiya nazorati markazi (T.Hamraqulov) va shahar Tabiatni muhofaza qilish inspeksiyasi (R.Mamadaliev)ga:

- qabristonlar tashkil etish uchun er uchastkasi tanlashni shaharsozlik hujjatlari, gidrogeologik tavsiflar, joy rel’efining xususiyatlari, tuproq tarkibi, atrof-tabiiy muhitga eng ko'p yo'l qo'yiladigan ekologik yuklamalarni hisobga olgan holda aholi punktlari va hududlarni qurish qoidalariga, shuningdek, sanitariya me'yorlari va qoidalariga muvofiq amalga oshirish;

- qabristonlarning xizmat ko'rsatish davri muddatlariga rioya etilishini ta'minlash hamda ishlab turgan va loyihalashtirilayotgan qabristonlarning sanitariya-himoyalash zonasi hududida biror-bir turar joy va jamoat binolarini qurish yoki dafn etish uchun ajratilgan er uchastkalaridan noo'rin foydalanilishining oldini olish hamda ularga yo'l qo'ymaslik yuzasidan aniq chora-tadbirlarni amalga oshirish topshirilsin.

6. Mazkur qaror “Farg’ona tongi” gazetasida rasman e'lon qilinsin hamda shahar hokimligining rasmiy veb-saytiga joylashtirilsin.

7. Belgilansinki, mazkur qaror rasmiy e'lon qilingan kundan e'tiboran kuchga kiradi.

8. Ushbu qaror ijrosini nazorat qilishni o'z zimmamda qoldiraman.

**Shahar hokimi:                                            D.Rahmatov**